उम्मीदवार 15 मार्च तक कर सकते ऑनलाइन रजिस्ट्रेशन; परीक्षा के लिए देने होंगे 5 विकल्प
हरियाणा में अग्निपथ योजना के तहत भारतीय सेना में अग्निवीरों की भर्ती के रजिस्ट्रेशन शुरू हो गए हैं। ऑनलाइन आवेदन की अंतिम तिथि 15 मार्च है। चयन परीक्षा 17 अप्रैल को होगी। 
हरियाणा में अग्निपथ योजना के तहत भारतीय सेना में अग्निवीरों की भर्ती के रजिस्ट्रेशन शुरू हो गए हैं। ऑनलाइन आवेदन की अंतिम तिथि 15 मार्च है। चयन परीक्षा 17 अप्रैल को होगी।
हिसार सेना भर्ती कार्यालय के निदेशक कर्नल मोहित सिंह (सेना मेडल) ने बताया कि ऑनलाइन परीक्षा के लिए अभ्यर्थी द्वारा आवेदक परीक्षा शुल्क 250 रुपए का भुगतान किया जाना है।
दो चरणों में होगी भर्ती
उन्होंने बताया कि अग्निवीरों की भर्ती दो चरणों में की जाएगी। प्रथम चरण में ऑनलाइन कंप्यूटर आधारित लिखित परीक्षा और द्वितीय चरण में भर्ती रैली आयोजित की जाएगी। भर्ती के लिए इच्छुक उम्मीदवार के लिए सेनी की वेबसाइट पर पंजीकरण करवाना अनिवार्य है।
पेंडिंग रिजल्ट वाले भी कर सकते हैं आवेदन
निदेशक कर्नल मोहित सिंह ने बताया कि हिसार, जींद, फतेहाबाद और सिरसा जिला के जिन युवाओं का जन्म 1 अक्टूबर 2002 से 1 अप्रैल 2006 के बीच हुआ है, वे आवेदन के पात्र होंगे। ऐसे युवा जिन्होंने दसवीं या बारहवीं की कक्षा उत्तीर्ण की है या बोर्ड परीक्षा दे चुके हैं और अभी उनके परिणामों की घोषणा नहीं हुई है, वे भी आवेदन करने के पात्र हैं। बशर्ते वे अन्य औपचारिकताओं को पूरा करते हों।
इन पदों पर निकली है भर्ती
उन्होंने बताया कि अग्निवीर जनरल ड्यूटी, अग्निवीर लिपिक व स्टोर कीपर तकनीकी, अग्निवीर तकनीकी, अग्निवीर ट्रेडमैन (दसवीं पास) व अग्निवीर ट्रेडमैन (आठवीं पास) के पद सभी आर्मफोर्स के लिए है। न्यूनतम शैक्षणिक व आयु सीमा की योग्यता पूरी करने वाले युवा इस योजना के तहत ऑनलाइन आवेदन कर सकते हैं। आवेदन करते समय सभी उम्मीदवार अपने निजी मोबाइल नंबर की जानकारी दर्ज करके सबमिट का बटन जरूर दबाएं। उम्मीदवार जितनी बार भी अपना ऑनलाइन फॉर्म खोले, उसे बंद करने से पहले वे सबमिट बटन को जरूर दबाएं।
उन्होंने कहा कि अग्रिवीर आर्मी रैली की प्रक्रिया पूरी तरह से निशुल्क है तथा अभ्यर्थी को इसके लिए किसी संस्था या कोचिंग सेंटर से जुड़ने की आवश्यकता नहीं है। सेना भर्ती से पूर्व किसी भी प्रकार का कोई ट्रायल भी नहीं करवाया जाता है। उन्होंने सभी अभ्यर्थियों से अनुरोध किया है कि वे किसी भी तरह की भर्ती संबंधी अफवाह पर ध्यान न दें और भर्ती के दौरान दलालों से सावधान रहें। यदि किसी प्रार्थी को फॉर्म भरने में समस्या आती है तो वे आर्मी की वेबसाइट या सेना भर्ती कार्यालय, हिसार में निजी तौर पर संपर्क कर सकते हैं।
आईटीआई पास धारकों के लिए बोनस अंक
निदेशक ने बताया कि आईटीआई पास योग्य उम्मीदवारों के लिए बोनस अंक भी निर्धारित किए गए हैं। 10वीं व दो साल के आईटीआई कोर्स के लिए 20 अंक, 10वीं व 02/03 साल के डिप्लोमा के लिए 30 अंक, 12वीं व एक साल के आईटीआई कोर्स के लिए 30 अंक, 12वीं व दो साल के लिए आईटीआई कोर्स के लिए 40 अंक, 12वीं व डिप्लोमा धारक के लिए 50 अंक निर्धारित किए गए हैं।
इसी प्रकार एनसीसी-ए सर्टिफिकेट के लिए 5 अंक, बी के लिए 10 अंक तथा सी सर्टिफिकेट के लिए जीडी श्रेणी में 20 और बाकी श्रेणी में 15 अंक मिलेंगे। इसके अलावा गणतंत्र दिवस भागीदारी करने वाले उम्मीदवार को अतिरिक्त 5 अंक दिए जाएंगे।
उन्होंने बताया कि सभी उम्मीदवारों को परीक्षा केंद्र के पांच स्थान भरने होंगे। इसके अलावा आवेदन प्रक्रिया तथा परीक्षा संबंधी जानकारी के लिए जेआईए वेबसाइट पर अपलोड वीडियो जरूर देखें।